“جنرل اسٹور”
من ءَ ھال ءَ گپت کہ مزار ءَ دبی یل داتگ ءُ مُلک ءَ شتگ ، مرچاں دکانے پچ ئِے کتگ ،من گل ءَ بال بیتاں کہ اے رندی الم ءَ گوں زبان دوستیں مزار ءَ دُچار کپاں ،منی دیریگیں واھگے بیتگ کہ مزار ءَ بگنداں ،بلے من مزار بہہ ڈیک نہ داتگ ، چیا کہ مزار ءَ دبی ءَ بیتگ ءُ من بھرین ءَ ، مزار کہ موکلاں ملک ءَ شتگ من شت نہ کتگ من کہ ملک ءَ شتگ آں مزار دبی ءَ بیتگ ۔ من ءُ مزار یکیں دمگ ءِ مردم ایں بلے آ زمانگ ءَ کہ ما ملک ءَ بیتگ ایں کسان بیتگ ایں ما ھر دوکاں نزانتگ کہ زبان ءِ جند چی ایت
پد ءَ لاپ ءِ شوھاز ءَ منی سر بھرین ءَ ءُ مزار ءِ سر دبی ءَ کپت ، من ھما انت مزار ءَ نہ دیستگ بلے چہ دبی ءَ اتکگیں مردمانی دپ ءَ مدام مزار ءِ دوستی ءِ کسہ اُش کتگ اتاں چوکہ ،مزار سکیں زبان دوستے ،مزار ءِ کوٹی ءَ مدام بلوچی دیوان انت ،مزار دو ،سے لچہ کارانی کتاب وتی ھرچ ءِ سر ءَ چاپ کتگ انت ، مزار مدام دبی ءَ پہ بلوچی کتاباں گراک در گیج ایت ، مزار ءِ کوٹی ءِ دیم ءَ بلوچی مئے وتی شھدیں زبان انت ، نبشتہ انت ءُ مزار ءِ زبان دوستی ءِ دگہ بازیں کسہ ءُ ھبر ۔
من ھمے اُش کتگیں گپ ءُ کسھاں دل ءَ جیڑان ءَ مزار ءِ دکان ءِ جست ءَ کنان ءُ جھلاد اتاں ،
،، آ انت مزار ءِ دکان ،،یکے ءَ دست مزار ءِ دکان ءِ نیمگ ءَ ٹال کت ءُ درائینت
من چہ ھمود ءَ مزار ءِ دکان ءِ روگ کوتاہ کت ءُ راہ تاب کت
چیا کہ مزار ءِ دکان ءِ پیشانی ءَ ڈلگ ،ڈلگ ءَ نبشتہ ات
“مزار جنرل اسٹور”
( گنی ابدال )